מירב אילון שחר

מירב אילון שחר (נולדה ב-1969) היא דיפלומטית ישראלית ששירתה כשגרירת ישראל בהאנוי, וייטנאם (2012-2017) וכשגרירת ישראל למוסדות האו"ם בז'נבה (2020-היום), וכן במגוון רחב של תפקידים במסגרת משרד החוץ הישראלי. בשנת 2021 קיבלה את אות פורום דבורה למדיניות חוץ.

== ביוגרפיה ==
אילון שחר נולדה ברמת גן ב-1969. ב-1935 אביה עלה לארץ מפולין בגיל צעיר עם הוריו, ואמה עלתה לארץ כילדה מבולגריה<ref></ref>. לאחר שירותה הצבאי בחיל האוויר, בהמשך לשאיפתה להיות עיתונאית, סיימה תואר כפול במדעי המדינה וקולנוע ותקשורת באוניברסיטת תל אביב. בהמשך סיימה תואר שני במדיניות ציבורית ומינהל באוניברסיטת תל אביב.

== קריירה ==
אילון שחר הצטרפה למשרד החוץ בשנת 1995, ומאז ייצגה את ישראל במגוון תפקידים.

בין השנים 1997–2000 שימשה כמזכירה שנייה וסגנית ראש הנציגות בשגרירות ישראל בניירובי, קניה. בתפקיד זה פיקחה על כל ההיבטים של היחסים הבילטרליים בין ישראל ו-6 מדינות במזרח אפריקה.

בין השנים 2000–2002 שימשה כקונסולית תקשורת ויחסי ציבור בקונסוליה הכללית של ישראל בלוס אנג׳לס. במסגרת התפקיד הייתה אחראית על היחסים עם גופי התקשורת והאקדמיה בדרום מערב ארצות הברית.

מ-2005 ועד 2009 שימשה כיועצת בנציגות הקבועה של ישראל לאומות המאוחדות בניו יורק.

לאחר שחזרה מניו יורק, ועד קיץ 2012 ניהלה את המחלקה לעניינים מדיניים באו"ם בירושלים. במהלך תקופה זו לקחה חלק מרכזי בתהליך ״מיתוג מחדש״ של ישראל בזירה הבינלאומית שהוביל משרד החוץ.

בשנים 2012–2017 מונתה לתפקיד שגרירת ישראל בהאנוי, וייטנאם. בתפקידה שם שמה דגש על עזרה בפיתוח האקוסיסטם היזמי, בעזרת קישור ותובנות מתרבות הסטארט אפ הישראלית.

בשנים 2017–2020 סמנכל״ית תיאום מדיני ותכנון מדיניות במשרד החוץ. בכך הייתה לאישה שמכהנת בתפקיד הבכיר ביותר במשרד.

=== שגרירת ישראל למוסדות האו״ם בז׳נבה ===
מאז אוגוסט 2020 מכהנת כשגרירת ישראל למוסדות האו"ם בז'נבה. במסגרת תפקידה, אילון שחר היא חלק מיוזמת IGC (International Gender Champions), יוזמת אלופי המגדר הבינלאומית. תחת מסגרת זו, התחייבה להמשיך ולאפשר את השמעת קולם של קורבנות תקיפה על בסיס מגדרי, כולל מאזורי קונפליקט, תוך כדי מאבק בסטנדרטים כפולים ובאפליה.

בדצמבר 2020 יזמו משרד החוץ ומשלחת ישראל לאו"ם בז'נבה אירוע מיוחד לציון היום הבינלאומי לזכויות אנשים עם מוגבלות. במסגרת האירוע התקיים סיור וירטואלי בתערוכת צילומים דיגיטלית, ונערך פאנל שעסק במיניות של אנשים עם מוגבלות, ודן בסטיגמות, באתגרים, ובמנגנוני ההתמודדות הקשורים בנושא זה<ref></ref>.

עוד באותו היום, התקיים מפגש וירטואלי של רשת נשים בדיפלומטיה שבחן את תפקידן של נשים בדיפלומטיה, והיווה אחד המפגשים הראשונים בין נציגות ישראל, בחריין והאמירויות לאחר חתימת הסכמי אברהם. אילון שחר ייצגה את ישראל במפגש זה.

מאז מאורעות ה-7 באוקטובר, פועלת רבות להעלאת המודעות ולגיוס תמיכה בינלאומית בהכרה בקורבנות הטבח וסיוע בהחזרת החטופים.

בדצמבר 2023, כחלק ממנהג בין שגרירי המדינות לחלק בסוף השנה האזרחית מתנות קטנות אחד לשני, בחרה אילון שחר במתנה סמלית: כל שגריר יקבל כלנית אדומה מחימר, אותן יצרה אמנית הקרמיקה נטע גבע מעין הבשור, שמפונה כעת מביתה. מטרת המתנה גם לעורר מודעות נוספת לאירועי השבת השחורה, ויחד עם זאת להראות את העוצמה והגבורה של תושבי האזור, ולתת מסר של תקווה ופריחה מחדש.

בינואר 2024, במסגרת הכנס הכלכלי העולמי בדאבוס, התקיים אירוע בהובלת חברת פלנטיר טכנולוגיות ובתמיכת שגרירת ישראל לאו"ם בז'נבה, אילון שחר, בו כ-150 מנכ"לים מהבכירים ביותר בכלכלה העולמית השתתפו במפגש עם חטופות ששבו משבי החמאס<ref></ref>.

בפברואר 2024, כנציגת ישראל בארגון הבריאות העולמי שיתפה את ממצאי הטרור בביה<nowiki></nowiki>ח בעזה, על מציאת חטופים ישראלים שנרצחו בשטח ביה<nowiki></nowiki>ח, על מציאת עדויות של מסתור ונשק שנמצא גם בתוך אינקובטורים, על פעילות טרור בשטח כל בתי החולים בעזה - והאשימה את ארגון הבריאות העולמי בהעלמת עין ואי-הגנה על אלו שעליהם הוא אמור להגן<ref></ref>.

== חיים אישיים ==
נשואה ואם לשלושה ילדים.

== הוקרה ==
* 2021 - אות פורום דבורה למדיניות חוץ

== קישורים חיצוניים ==
* [https://embassies.gov.il/UnGeneva/AboutTheEmbassy/Documents/CV_Meirav%20Eilon%20Shahar_PR-Israel.pdf קורות חיים], באתר משרד החוץ (אנ׳)
* [https://embassies.gov.il/UnGeneva/AboutTheEmbassy/Pages/The-ambassador.aspx דף השגרירה] באתר משרד החוץ (אנ׳)
* [https://www.forumdvorah.org.il/expertenglish/meirav-eilon-shahar מירב אילון שחר] באתר פורום דבורה (אנ׳)
* [https://twitter.com/MeiravEShahar מירב אילון שחר] ברשת טוויטר (X)
* [https://genderchampions.com/champions/meirav-eilon-shahar מירב אילון שחר] באתר International Gender Champions

== הערות שוליים ==

2024 03
קטגוריה:שגרירות ישראל
קטגוריה:שגרירי ישראל במוסדות האו"ם
קטגוריה:בוגרות אוניברסיטת תל אביב
קטגוריה:בוגרי אוניברסיטת תל אביב
קטגוריה:ישראליות שנולדו ב-1969
קטגוריה:ישראלים שנולדו ב-1969
קטגוריה:חיילי חיל האוויר הישראלי